Gražina Viržonienė-Petrauskaitė

Gražina Viržonienė-Petrauskaitė (1941 m. gegužės 30 d. Kaune) – choro dirigentė ir pedagogė.

Biografija

Iš pradžių Kauno vidurinėje meno mokykloje mokėsi skambinti fortepijonu (dėst. O. Radzevičienė), o 1958–1961 Kauno J. Gruodžio muzikos technikume mokėsi kankliuoti ir diriguoti (dėst. S. Mintaučkienė ir V. Balčiūnas). 1961–1966 Lietuvos valstybinėje konservatorijoje pas doc. P. Stepulį studijavo kankliavimą, o pas vyr. dėstytoją A. Arminą choro dirigavimą.
Nuo 1966 rudens Panevėžio J. Švedo pedagoginės muzikos mokyklos (konservatorijos) choro dirigavimo ir kitų disciplinų dėstytoja, 1969–1974 moksleivių choro studijos vadovė, 1979–1985 choro dirigavimo metodinės komisijos pirmininkė. Mišriojo choro (70 dalyvių) mokomąsias ir koncertines programas papildė klasikų ir šiuolaikinių kompozitorių kūriniais, 1970 respublikinės dainų šventės konkurse choras laimėjo trečiąją vietą. Pedagogė išugdė visą būrį jaunųjų chorvedžių. 1968–1971 vadovavo Panevėžio statybos – remonto valdybos vyrų chorui, kurį parengė 1970 respublikinei dainų šventei.
1971–1974 Panevėžio „Lietkabelio" gamyklos mišriojo choro vadovė – kolektyvas 1973 respublikiniame konkurse pelnė pirmąją vietą.
Nuo 1975 G. Viržonienė Panevėžio prekybos valdybos moterų choro (60-65 dalyvės) „Volungė“ (1979) meno vadovė ir dirigentė. Vėliau kolektyvas persiorganizavo į kamerinį chorą, sumažėjo ir dainininkių. Dirigentė chorą išmokė daug įvairių epochų ir stilių kūrinių, bet itin daug dėmesio skiria šiuolaikinių lietuvių ir užsienio kompozitorių muzikai. Chorą parengė 1980 ir 1985 respublikinėms dainų šventėms, 1990 Lietuvos tautinei dainų šventei, 1994 I ir 1998 II Pasaulio lietuvių dainų šventėms Vilniuje, respublikiniams chorų sąskrydžiams Šiauliuose, pirmąsias ir prizines vietas su juo laimėjo įvairiuose konkursuose Lietuvoje bei užsienyje. 1979 IV ir 1984 VI Stasio Šimkaus chorų konkursuose Klaipėdoje „Volungė“ buvo apdovanota prizais už gerą V. Paltanavičiaus ir S. Šimkaus dainų interpretavimą. 1993 kolektyvas dalyvavo tarptautiniame chorų konkurse Prancūzijoje Türe (Tours), tais pačiais metais tarptautiniame festivalyje Švedijoje (Oskarshamn) pelnė trečiąją premiją ir diplomą, 1994 I Pasaulio lietuvių dainų šventės konkurse Vilniuje „Volungė“ laimėjo pirmąją premiją ir pelnė geriausio moterų choro vardą Lietuvoje. 1994 rudenį choras dalyvavo Lietuvos kultūros dienose Nyderlanduose (Goes), 1995 tarptautiniame chorų konkurse Suomijoje (Kotka) pelnė antrąją vietą ir prizą, 1995 sėkmingai pasirodė tarptautiniame chorų festivalyje „Riga dimd“ Latvijoje, 1996 tarptautiniame chorų konkurse Italijoje (Riva del Garda) gavo Aukso diplomą. 1997 tarptautiniame chorų konkurse Vokietijoje (Marktoberdorf) laimėjo trečiąją vietą. 1998 II Pasaulio dainų šventės konkurse „Volungė“ savo grupėje laimėjo pirmąją vietą, o antrame ture rungėsi dėl Grand Prix.
1994, 1998, 2002 metais „Volungė“ pripažinta geriausiu moterų choru Lietuvoje. 2001 m. choro vadovei G. Viržonienei suteiktas titulas Lietuvos chorų maestro, o „Volungė“ tapo „Aukso paukštės“ laureatu – nominacija Tarptautinio spindesio žvaigždė suteikiama chorui už laimėjimus, prizines vietas tarptautiniuose konkursuose ir festivaliuose.
„Volungė" daug koncertų surengė Lietuvos miestuose ir miesteliuose, koncertavo Latvijoje, Baltarusijoje, Bulgarijoje, Kuboje, Vokietijoje, Nyderlanduose, Belgijoje, gieda Lietuvos ir užsienio bažnyčiose, dalyvauja radijo ir televizijos laidose, įvairiuose kultūros renginiuose.
G. Viržonienė – Panevėžio miesto ir regioninių dainų švenčių dirigentė, chorvedžių tarybos pirmininkė, chorų konsultantė, Lietuvos chorų sąjungos prezidiumo narė, 1990 Lietuvos tautinės dainų šventės, 1994 I ir 1998 II Pasaulio lietuvių dainų švenčių Vilniuje dirigentė. 1986 dirigentei suteiktas nusipelniusios artistės garbės vardas.